Colette L. Brix (DF), 2008-10-21:
Lovforslaget kan synes sympatisk.
CSR, eller virksomhedernes samfundsansvar, som vi kalder det på dansk, tror jeg alle kan støtte.
Det er lidt ligesom solskin og forår.
Vi har tidligere i Folketinget og i udvalgene haft debatter om nødvendigheden af lovgivning og om, hvor meget vi skal blande os i, men man skal jo altid overveje den vigtige afvejning mellem værdien af de indgreb, vi laver, og målet.
Regeringen vil gerne bøvlet til livs og gøre det nemmere og lettere at drive virksomhed.
Det står i høj grad på Dansk Folkepartis dagsorden, men det er ikke nogen hemmelighed, at vi ikke synes, at regeringen er nået langt nok.
Dansk Folkeparti er bekymret for, at forslaget rent faktisk vil være med til at gøre virksomhedernes arbejde med samfundsansvar til en irritationsbyrde, som ikke står mål med gevinsten.
Hvis man ikke har en politik for samfundsansvar, skal det også står der, at man ikke har nogen.
Det eneste, regeringen får ud af dette lovforslag, er, at journalister kan se, om der er nogen af de der ca. 1.100 virksomheder, som ikke har en politik for samfundsansvar, der kan hænges ud.
Dansk Folkeparti vil meget gerne en anden vej.
Vi vil opmuntre virksomhederne til frivilligt at arbejde med samfundsansvar, hvor det nytter, og sætte ind, hvor det virker.
Det vil have langt større effekt at arbejde med, hvordan man fremskynder mere uddannelse og bedre ledelse hos de underleverandører, f.eks. i Asien og Kina, som ikke overholder f.eks. menneskerettigheder og arbejdstagerrettigheder, og hjælpe landene med at indføre teknologi og viden, der kan mindske forureningen og beskytte miljøet.
Det vil ikke have den ønskede effekt, at virksomhederne skal afrapportere en masse i deres årsregnskaber.
De største af vores virksomheder arbejder seriøst med samfundsansvar og afrapporterer også dette bl.a. i deres årsregnskaber, på hjemmesider osv., så her vil lovforslaget ikke betyde noget, og de virksomheder, som ikke har nedskrevet en politik, vil blive presset til det, men mere får man heller ikke ud af det.
Lovforslaget her overrasker mig meget, da Dansk Folkeparti og regeringen faktisk indgik en aftale i april måned om virksomhedernes samfundsansvar i forbindelse med udmøntningen af reserven til iværksætter- og innovationsinitiativer.
Her blev der afsat 17,5 mio. kr. i 2008, 2009 og 2010 til at fremme arbejdet med virksomhedernes samfundsansvar på frivillig basis.
Det skulle ske ved indsamling af viden, inspiration og hjælpeværktøjer til virksomhederne, så virksomhederne lettere kunne indarbejde en politik for samfundsansvar i deres forretning.
Men Dansk Folkeparti ønsker ikke at trække nye administrative byrder ned over hovedet på 1.100 virksomheder i form af nye krav i årsregnskabsloven.
Til sidst en kort kommentar om de administrative byrder.
Jeg synes, det er bekymrende, at regeringen i lovforslaget ikke har sat omkostninger på i kroner og øre.
Det er altså et nødvendigt redskab her i Folketinget for at arbejde med byrderne.
I lovforslaget tales der om de 180 virksomheder, som ikke har nedskrevet en politik for samfundsansvar, og det vurderes, at ca. 70 virksomheder ikke har en politik for samfundsansvar.
For en virksomhed, som ikke har en CSR-politik, tager det i gennemsnit 4.000 timer at udarbejde en politik for samfundsansvar - det er ifølge bemærkningerne - og med en timepris på bare 400 kr., hvilket er meget lavt sat for sådan et arbejde, er der tale om en administrativ byrde på 1,6 mio. kr. pr. virksomhed.
Afrapporteringen i årsregnskabsloven kræver tilsvarende byrder, så for en enkelt virksomhed løber omstillingen altså op i millioner af kroner.
Med disse bemærkninger vil jeg meddele, at Dansk Folkeparti ikke kan støtte forslaget.